Dit is fassinerend om te sien hoe die skepping mense fassineer. Enige mens kan groot pret ervaar deur by 'n dieretuin of wildtuin te sit en mense dop te hou en te sien hoe die natuur hulle keer op keer verwonderd laat. Ons as mense verwonder ons aan, en word gefassineer of geïnspireer deur verskynsels bo ons eie aard. Dit is verstommend om te sien hoe 'n olifant 'n boom plat trap – juis omdat ons dit nie self kan doen nie. Ek vra myself soms, as die bordjies verhang was, watter eienskappe van mense vir diere fassinerend of inspirerend sou wees – die mensdom is nie die vinnigste of sterkste wesens nie, dus sou hierdie eienskappe nie bo-aan die lys wees nie. Ek glo dit sou ons vermoë tot logiese denke en redenering wees, ons vermoë om 'n probleem op te breek in 'n feitestel wat een vir een aangepak kan word.
Desnieteenstaande sou dit seker onredelik wees om van alle mense te verwag om te alle tye die vermoë te hê om kalm te bly en nie emosioneel te reageer nie, maar 'n krisis eerder in dele op te breek en dit een vir een aan te pak. Dit maak vir my sin dat 'n mens logies en denkend moet kan reageer as jy voor 'n uitdaging te staan kom, en van kleins af het ek die grootste agting vir mense wat, soos Rudyard Kipling dit in die tydlose gedig “If” stel, nie kopverloor as almal om hulle wel kopverloor nie. Dit kom wel vir my voor asof minder en minder mense die vermoë tot logiese reaksie het, en al meer en meer mense emosioneel reageer, en amper 'n posisie van gesag aan emosie gee.
Tydens 'n gesprek op Radio 702 oor Afrikaans het 'n ontstelde luisteraar ingebel en dit gestel het dat 1976 juis daaroor gegaan het dat Afrikaans nie as medium van onderrig gebruik moet word nie. Vals. Kom ons praat oor 1976 – daar is 'n massiewe verskil tussen mense wat nie moedertaalsprekers van 'n taal is nie en wat gedwing word om in 'n ander taal te leer, wat so terloops tans aan die gebeur is met Afrikaanse regsstudente in Potchefstroom, en mense wat in hul moedertaal wil leer en nie toegelaat word om dit te doen nie. Eenvoudige voorbeeld: Om vir 'n leeu te sê hy moet soos 'n olifant trompetter, is anders as om vir 'n leeu te sê hy mag nie brul nie omdat niemand anders kan brul nie.
Die meeste mense meen dat 'n bepaalde denkraamwerk of paradigma die waarheid oor 'n kwessie verteenwoordig. As 'n ander paradigma na vore kom wat hierdie kwessie vir ons in meer detail verduidelik en antwoorde op onbeantwoorde vra gee, word hierdie nuwe paradigma wetenskaplik as meer korrek beskou. Die mensdom het geglo die aarde is plat, toe, op 'n dag seil iemand rondom die aarde, en toe besef ons dat die paradigma dat die aarde plat is, nie hierdie fenomeen kan vasvang nie. Die idee van 'n ronde aarde het as nuwe paradigma tot stand gekom, en aangesien die nuwe paradigma meer van ons observasies kon verduidelik, is dit as meer korrek beskou. Persone wat dus nie bereid is om op logiese gronde te redeneer nie, weerhou die mensdom daarvan om vorentoe te beweeg. Daarom is dit belangrik om kalm te bly, te luister na opponente, en goeie logiese argumente na vore te bring in teenstand daartoe.
My voorstel vir die taaldebat is die volgende: Kom ons kry 'n paar denkers met verskillende menings, kom ons kry 'n ronde tafel en 'n paar bekers koffie, kom ons laat mekaar klaar praat, en toets ons eie oortuigings oor taal en die plek daarvan. Kom ons los emosie vir net 'n kort rukkie by die deur. Kom ons almal raak net 'n bietjie rustig.